**ZAJEDNIČKO SAOPŠTENJE MINISTARSTVA VANJSKIH POSLOVA I EVROPSKIH INTEGRACIJA CRNE GORE I MINISTARSTVA SPOLJNIH POSLOVA REPUBLIKE SRBIJE**

**4. XI 2016.**

U Beogradu je danas održan drugi sastanak Zajedničkog odbora za primjenu Sporazuma o saradnji između Vlade Republike Srbije i Vlade Crne Gore u kontekstu pristupanja Evropskoj uniji, kome su, u ime Srbije prisustvovali predstavnici Kancelarije za evropske integracije, Ministarstva spoljnih poslova, Ministra bez portfelja zaduženog za evropske integracije, Ministarstva poljoprivrede i životne sredine, Ministarstva pravde, Ministarstva unutrašnjih poslova, Ministarstva privrede, Ministarstva građevine, saobraćaja i infrastrukture, kao i predstavnici drugih institucija Vlade Republike Srbije i članovi Pregovaračkog tima.

U ime Crne Gore prisustvovali su predstavnici Ministarstva vanjskih poslova i evropskih integracija, Ministarstva pravde, Ministarstva saobraćaja i pomorstva, Ministarstva održivog razvoja i turizma i članovi Pregovaračke grupe.

Otvarajući sastanak, predsjedavajuća srpskog dijela Odbora Ksenija Milenković, vršilac dužnosti direktora Kancelarije Vlade Republike Srbije za evropske integracije istakla je značaj pristupnih pregovora Republike Srbije za članstvo u Evropskoj uniji za ukupan proces reformi na unutrašnjem planu. Upoznala je crnogorsku stranu s najznačajnijim rezultatima Srbije u dosadašnjem toku pregovaračkog procesa, prije svega sa činjenicom da je u periodu između prvog i drugog sastanka Zajedničkog odbora, Republika Srbija otvorila četiri pregovaračka poglavlja: poglavlje 32 – finansijska kontrola, koje ima veliki značaj za borbu protiv korupcije i stabilizaciju finansijskog sektora i poglavlje 35, koje u slučaju Srbije predstavlja specifičnost u odnosu na pregovore koje su imali drugi kandidati, jer se tiče praćenja procesa normalizacije odnosa i postignutih dogovora u dijalogu Beograda i Prištine, kao i dva najznačajnija reformska poglavlja 23 i 24.

Ukazujući na važnost održavanja dinamike pristupnog procesa, v.d. direktora KEI Ksenija Milenković je iznijela očekivanje da će do kraja ove godine biti otvorena poglavlja 5 – Javne nabavke, poglavlja 25 – Nauka i istraživanje i 26 – Obrazovanje i kultura, kao i da očekujemo da će nakon otvaranja, poglavlja 25 i 26 biti privremeno zatvorena.

Ocijenila da je saradnja sa Crnom Gorom u procesu evropske integracije najviše napredovala, što se pokazalo i tokom prvog sastanka Zajedničkog odbora Srbije i Crne Gore, održanog 23-24. VII 2015. u Podgorici, tokom koga su u otvorenoj i konstruktivnoj atmosferi razmotrena brojna pitanja iz pregovaračkog procesa. Iznijela je očekivanje da će današnji sastanak biti korak dalje u saradnji dvije zemlje, koje su jedine ostvarile napredak u pristupnom procesu otvarajući pregovore o članstvu u Evropskoj uniji, što omogućava suštinsku razmjenu mišljenja i pružanja međusobne podrške na evropskom putu.

U svom uvodnom izlaganju, ambasador Pejović je istakao da redovni susreti pregovaračkih timova predstavljaju dragocjen doprinos afirmaciji regionalne saradnje i dobrosusjedskih odnosa dvije države, te da su od izuzetne koristi za razmjenu iskustva i očekivanja u vezi s narednim, zahtjevnijim fazama pristupanja Evropskoj uniji. On je poručio da Crna Gora, otvaranjem 24 pregovaračka poglavlja, od kojih su dva privremeno zatvorena, intenzivnim sprovođenjem zakonodavnog i institucionalnog okvira za borbu protiv korupcije i organizovanog kriminala i podsticanjem daljeg infrastrukturnog razvoja u okviru Berlinskog procesa, radi u interesu trajnih i održivih društveno-ekonomskih promjena koje bi garantovale kvalitetan pristupni okvir i dale legitimitet predstojećim fazama procesa. U tom smislu je izrazio očekivanje da će dvije države, na temelju ostvarenih rezultata i uz podršku slovačkog predsjedništva EU i Evropske komisije, nastaviti dobru dinamiku i do kraja godine otvoriti dodatna pregovaračka poglavlja.

Ambasador Pejović je naglasio da Crna Gora ostaje nedvosmisleno posvećena evropskoj integraciji, kao i saradnji s državama regiona koje prolaze isti proces. Pristupanje EU je zajednički cilj država regiona, a napredak svakog od naših susjeda je, dugoročno posmatrano, i napredak Crne Gore, poručio je ambasador Pejović. S obzirom na to da su Srbija i Crna Gora trenutno u fazi pripreme pregovaračke pozicije za poglavlje 27, izrazio je uverjenje da zajedničkim djelovanjem kod prelaznih razdoblja mogu ostvariti uspjeh, a da će predstavnici dvije strane uzajamno razmjenjivati svoja iskustva i stručno viđenje dinamike rada i izazova u ovom poglavlju.

U četiri radne sesije, članovi srpskih i crnogorskih pregovaračkih grupa za poglavlja 14 – Transportna politika, 20 – Preduzetništvo i industrijska politika, 21 – Transevropske mreže, 23 – Pravosuđe i osnovna prava, 24 – Pravda, sloboda i bezbjednost i 27 – Životna sredina, posebno su se fokusirali na izazove s kojima se susreću u okviru pregovora u ovim poglavljima. Predstavili su aktuelno stanje i razmijenili iskustva iz dosadašnjeg toka pregovaračkog procesa, sa akcentom na ostvarene rezultate i dalje obaveze i planove.

Članovi srpskog i crnogorskog pregovaračkog tima, kao i članovi radnih grupa, predstavili su rezultate ostvarene u ispunjavanju obaveza definisanih Akcionim planovima u 23. i 24. poglavlju, s fokusom na ispunjavanje privremenih mjerila koja se odnose na delovanje u borbi protiv korupcije i organizovanog kriminala. Takođe su razmijenjena mišljenja o najvažnijim segmentima pregovora u ključnim poglavljima od značaja za Berlinski proces, 14. Saobraćajna politika i 21. Transevropske mreže, kao i o primjeni takozvanih „mekih mjera“ za sprovođenje značajnih regionalnih infrastrukturnih projekata. U okviru 20. poglavlja Preduzetništvo i industrijska politika, članovi obje Radne grupe su razmijenili mišljenja o strategijskim dokumentima u ovoj oblasti, dok je u okviru 27. poglavlja - Životna sredina, bilo riječi o sprovođenju velikog broja zahtjevnih reformi, uspostavljanju odgovarajuće administrativne strukture i značajnim finansijskim ulaganjima koje Crna Gora ima na putu ostvarivanja zacrtanih obaveza i rezultata. Iako je uobičajeno da se za poglavlje 27, kao jedno od najzahtjevnijih po obimu obaveza na planu sprovođenja, kapaciteta i finansijskog ulaganja, pripremi plan daljeg prenošenja i primjene zakonodavstva EU, zahvaljujući tome što je izradila post-skrining dokument, Srbija očekuje da će ovo poglavlje otvoriti bez ovog uobičajenog mjerila, za razliku od ranijih kandidata.

Obje delegacije su podvukle značaj regionalne saradnje kao pokretača regionalnog razvoja i, u tom kontekstu, istakle potrebu dublje saradnje radnih grupa za određena pregovaračka poglavlja koja u kontekstu pristupnih pregovora imaju najveći značaj za obje zemlje, kao što su poglavlja 23, 24 i 27.

Dogovoreno je da se treći sastanak Zajedničkog odbora Srbije i Crne Gore održi 2017. u Crnoj Gori.